與生公尋幽居處
作者：張九齡
朝代：唐

paragraphs: 同方久厭俗，相與事遐討。
及此雲山去，窅然巖徑好。
疑入武陵源，如逢漢陰老。
清諧欣有得，幽閑歘盈抱。
我本玉階侍，偶訪金仙道。
茲焉求卜築，所過皆神造。
歲晚林始敷，日晏崖方杲。
不種緣嶺竹，豈植臨潭草。
即途可淹留，隨日成黼藻。
期爲靜者說，曾是終焉保。
今爲簡書畏，秖令歸思浩。